Η εισαγωγή στερεών τροφών ξεκινά επιλέγοντας ένα γεύμα γάλακτος το οποίο σταδιακά αντικαθιστούμε με μια στέρεα τροφή. Συνήθως ξεκινάμε με το μεσημεριανό, δίνοντας στο βρέφος 2-3 κουτ.γλυκού από ζωμό λαχανικών, συμπληρώνοντας το γεύμα με γάλα. Σταδιακά, στόχος όμως είναι να αυξήσουμε την ποσότητα της στερεής τροφής που του δίνουμε, μέχρι να χορτάσει και να μην χρειάζεται συμπληρωματική χορήγηση γάλακτος. Έπειτα, μπορούμε να αντικαταστήσουμε και δεύτερο γεύμα της ημέρας, για παράδειγμα το δεκατιανό, ξεκινώντας την εισαγωγή των φρούτων με τη μορφή φρουτόκρεμας και εν συνεχεία το απογευματινό, ενδεικτικά με μια κρέμα ρυζάλευρου, που αποτελεί το πρώτο δημητριακό που εισάγουμε. Απώτερος στόχος είναι, με την ολοκλήρωση των 8 μηνών, τα ενδιάμεσα γεύματα γάλακτος να έχουν αντικατασταθεί από στερεές τροφές, διατηρώντας τη χορήγηση γάλακτος στο πρωινό και το βραδινό γεύμα.